Imtella' Marzu 11, 2021 - Aġġornata 11 Ta' Marzu, 2021 2:37pm L-Aġenzija tal-Mediċini tal-Unjoni Ewropea approvat il-vaċċin tal-kumpanija Johnson&Johnson. Din hija r-raba' tilqima li ġiet approvata mill-EMA kontra l-Covid-19 fl-Unjoni Ewropea. Fi stqarrija, l-Aġenzija qalet li qed tirrakkomanda l-użu tal-vaċċin għal persuni minn 18-il sena 'l fuq. Żiedet tgħid li wara evalwazzjoni bir-reqqa, il-kumitat tal-mediċini tal-EMA kkonkluda li l-informazzjoni fuq il-vaċċin hija b'saħħitha u kienet tilħaq il-kriterji neċessarji fosthom li hija sigura, effikaċi u ta' kwalità. Fi tweet iċ-Ċentru Ewropew għall-Prevenzjoni u l-Kontroll tal-Mard laqa' din l-aħbar u qal li l-Kummissjoni Ewropea mistennija tagħti l-awtorizzazzjoni tagħha fil-ħin li ġej.